খালিদের সৈন্যরা শহর থেকে বেরিয়ে গেল। সে নিজ দলের সৈনিকদের দায়িত্ব বুঝিয়ে দিয়ে যুবকদের দিকে মনোযোগ দিল। যুবকরা পাহাড়ের চূড়ায় উঠে দূর দিগন্তে দৃষ্টি মেলে খুঁজছিল মদিনার বাহিনী। মেয়েরা ছাদে উঠে তাকিয়েছিল মরুভূমির দিকে। বিকেল গড়িয়ে সন্ধ্যা নেমে এলো। যুবকদের কয়েকটি দল ঘোড়া ও উটে চড়ে শহর থেকে বেরিয়ে গেল। উদ্দেশ্য, পথেই মুসলিম বাহিনীকে মোকাবেলা করা। সন্ধ্যার রক্তিম আকাশ আর লাল সূর্য ওদের যেন বলছিল, মুহাম্মদ আসছে। ওর ওপর তোমরা যে অত্যাচার করেছো তার বদলা নিতে এগিয়ে আসছে সে। এবার রক্তের গঙ্গা বয়ে যাবে মক্কার ওপর দিয়ে। তলোয়ারে ঠোকাঠুকি হবে। রক্তের বদল রক্ত। হয় রক্ত দিতে হবে, নয়তো নিতে হবে। তোমাদের প্রমাণ দিতে হবে তোমরা এ শহরকে ভালোবাসো কিনা, আপন ধর্মকে ভালোবাসো কিনা, তোমাদের সন্তান ও নারীদের ভালোবাসো কিনা।